Predkladacia správa

         Návrh výnosu Ministerstva spravodlivosti Slovenskej republiky ktorým sa ustanovujú podrobnosti o výkone znaleckej činnosti v odbore 37 00 00 stavebníctvo, odvetvie 37 10 02 oceňovanie nehnuteľností ruší metodický pokyn Ministerstva spravodlivosti Slovenskej republiky č. 820/98-50 zo 6. apríla 1998. Návrh výnosu predkladá Ministerstvo spravodlivosti Slovenskej republiky ako iniciatívny materiál. 
Predkladaný návrh rieši situáciu, keď v súčasnej platnej právnej úprave danú problematiku upravuje iba metodický pokyn Ministerstva spravodlivosti Slovenskej republiky, ktorý nie je všeobecne záväzný. Preto je nevyhnutné vydanie nového právneho predpisu, ktorý bude všeobecne záväzný a bude určovať obsah znaleckého posudku a zjednocovať  postup znalcov a znaleckých organizácií pri jeho vypracovávaní v odbore 37 00 00 stavebníctvo, odvetvie 37 10 02 oceňovanie nehnuteľností. Spoločne s týmto výnosom nadobudnú účinnosť ešte dva výnosy. Výnos ktorým sa ustanovuje postup znalcov a znaleckých organizácií pri vypracovávaní znaleckého posudku v odboroch elektrotechnika silnoprúdová, elektrotechnika slaboprúdová, odhad hodnoty elektrických a elektronických zariadení, odbor podnikové hospodárstvo, odvetvie oceňovanie a hodnotenie podnikov a výnos ktorým sa ustanovuje postup znalcov a znaleckých organizácií pri vypracovávaní znaleckého posudku v odbore strojárstvo. Schválením týchto dvoch výnosov sa  zruší znalecký štandard Ministerstva spravodlivosti Slovenskej republiky pre stanovenie hodnoty elektrotechnických zariadení č. 44221/94-50 z 8. novembra 1994 a znalecký štandard z odboru strojárstva č. 3107/93-50 z 11. mája 1993. 
Vydaním vyhlášky Ministerstva spravodlivosti Slovenskej republiky č. 86/2002 Z.z. o stanovení všeobecnej hodnoty majetku, ktorá stanovuje nové metódy a postupy pri ich aplikácii v oblasti stanovenia všeobecnej hodnoty vznikla potreba novelizácie metodického pokynu Ministerstva spravodlivosti Slovenskej republiky č. 820/98-50 alebo vypracovania nového výnosu. Samotná vyhláška totiž zrušila jeho prílohu, ktorá sa týkala znaleckého postupu pri vypracovaní odborného posudku k všeobecnej hodnote nehnuteľností. Cieľom predloženého výnosu je napraviť tieto nedostatky.
 Návrh  výnosu ustanovuje obsah posudku a postup znalcov a znaleckých organizácií pri vypracovaní znaleckého posudku v odbore 37 00 00 stavebníctvo, odvetvie 37 10 02 oceňovanie nehnuteľností.

Návrh výnosu sa predkladá na medzirezortné pripomienkové konanie. 

Návrh výnosu nebude mať dopad na štátny rozpočet, rozpočty obcí a rozpočty vyšších územných celkov.